Jaꞌ Saulo congan ryiwal chca kchꞌalal y remjon rconxic nak nuban chca che nquercamsaj.
Rmal cꞌaraꞌ tak xba ruqꞌuin nimlaj sacerdote.
Tak xekaja ruqꞌuin cawra xbij tzra:
—Ttzꞌibaj nicꞌaj carta y nayaꞌ ela chwa che cnebnaꞌ presentar ptak jay rxin molbal riꞌil jcꞌola chpam tnamet Damasco ch-utz cꞌaraꞌ quencwina cnecanoj jeꞌ wnak je cniman chic Jesús,
y tak xtquenuwil quenucsaj pcars che ach-iꞌ y che ixkiꞌ y quenucꞌom pa waweꞌ pJerusalén.
Caraꞌ xbij jaꞌ Saulo.
Y caraꞌ xuban xba chpam tnamet Damasco.
Kas remjon binem y xchenkaj chic cꞌo waꞌ tnamet tak chek qꞌuenjlal cꞌola jun luz xkaj ta chcaj y xuqꞌuiek riꞌ ruchꞌab tzrij.
Xkaja chuchꞌlew rmal luz y cꞌola jun kul xtzijon ta y cawra xbij:
—Saulo,
Saulo ¿nak tzra tak naban lowloꞌ chwa?
Caraꞌ xbixa tzra.
—¿At achnak wnak cꞌa atet wajaw?
xbij jaꞌ Saulo.
—Anen en Jesús,
chwa anen amjon waꞌ rij lowloꞌ.
Xayon nacamsaj kaja awiꞌ ajniꞌ nuban jun chcop tak ruyon nerquiraj rwáꞌ chwech jun cheꞌ chꞌut rutzaꞌm,
caraꞌ naban atet.
Caraꞌ xbixa tzra.
Jaꞌ Saulo congan nberbeta y congan xel ta ranm je xbixa tzra:
—Wajaw ¿nak nawajoꞌ chwa chquenban?
Caraꞌ xbij tzra Jesús.
—Catyictaja,
jat chpam tnamet jcꞌola chenkaj,
tzraꞌ nbix waꞌ chawa nak xtaban.
Caraꞌ xbixa tzra rmal Kajaw Jesús.
E rexbil Saulo congan xecxibej quiꞌ com xeccꞌaxaj jun kul je xtzijona per majoꞌn xecwin ta xquetzꞌet nak xtzijona.
Jaꞌ Saulo xyictaja pnulew per majoꞌn chic ncaꞌy ta,
xoca moy.
Rmal cꞌaraꞌ xchaꞌp ela rukꞌaꞌ y xecꞌmar ela chpam tnamet Damasco.
Oxiꞌ kꞌij xoca moy y majoꞌn achnak xutaj.
Cꞌola jun kchꞌalal chpam tnamet Damasco Ananías rubiꞌ.
Jaꞌ Kjawal Jesucristo xucꞌut riꞌ chwech Ananías ajniꞌ pnachicꞌ,
cawra xbij tzra:
—Ananías.
—Wajaw ¿nak nawajoꞌ chwa chquenban?
Caraꞌ xbixa tzra rmal Ananías.
—Camic jat tecꞌmaꞌ ela bey je nbixa tzra Derecha y ncatba chruchoch Judas.
Tak xtcatekaja,
tzraꞌ nacanoj waꞌ jun acha aj Tarso,
Saulo rubiꞌ.
Jaꞌ Saulo remjon rbanic oración camic.
Y nutzuꞌ ajniꞌ pnachicꞌ che atet xatba ruqꞌuin y xayaꞌ akꞌaꞌ pe rwáꞌ y xcaꞌy chic jmul rkꞌarwech.
Caraꞌ xbij jaꞌ Jesucristo.
—Per Wajaw,
e qꞌuiy wnak nquebina chwa nak rebnon Saulo,
congan lowloꞌ rebnon chca atnamet jecꞌola pJerusalén.
Y camic ulnak waweꞌ raꞌ,
y-on ta tzra cmal cjefe sacerdote che nokruchap y nokrucsaj pcars konjelal ajoj jneknataj abiꞌ.
—Jat ruqꞌuin com arjaꞌ ocnak jun ajsmajmaꞌ jnech-on che nerey-aꞌ nbixic chca wnak jme aj Israel ta,
chkaꞌ chca jeꞌ reyes je nquebnowa mandar cxin,
y chkaꞌ chca tnamet Israel.
Y anen quencꞌut na chwech ajniꞌ lowloꞌ xtutaj rmal nubiꞌ.
Jaꞌ Ananías xba.
Tak xekaja xoca pjay y xuyaꞌ rukꞌaꞌ pe rwáꞌ Saulo y cawra xbij tzra:
—Wchꞌalal Saulo,
jaꞌ Kajaw Jesús xucꞌut riꞌ chawech tak amjon binem tak atpenak.
Jaꞌ takyon ta wxin awqꞌuin ch-utz cꞌaraꞌ njaktaja akꞌawech,
y chkaꞌ nnoja Espíritu Santo pnawanm.
Tak xbitaja jawra tzra Saulo xtzak ta chuchiꞌ rkꞌarwech ajniꞌ rsojlal chꞌuꞌ y xcaꞌy chic jmul cꞌjaraꞌ xyictaja y xbaꞌna bautizar.
Cꞌjaraꞌ xumaj w-im y xwanker chic jmul rchukꞌaꞌ.
Y xecꞌjeꞌ na jun tiemp cuqꞌuin kchꞌalal tzraꞌ chpam tnamet Damasco.